Hoe seker is jy oor ware liefde? - Wat is Ware Liefde?
Kategorie: Hoe seker is jy oor ware liefde?
Ek wil graag die basiese dinge wat ek van ware liefde geleer het met jou deel. Dit is eintlik so eenvoudig. Jy het sekerlik al dikwels daarvan gelees of daarvan gehoor, maar dalk nog nooit die diepte daarvan besef nie.
Ons almal besef dat mense dikwels onseker is oor die betekenis van ware liefde. Dink jy nie die redes vir ons onsekerheid kan dalk vir ons antwoorde gee oor ware liefde nie? As jy nie onseker was nie, sou dit tog baie maklik gewees het om 'n besluit te kon neem. Dink jou in 'n wêreld in waarin almal seker is van wat hulle wil hê. Jy sou nie meer 'n besluit hoef te geneem het nie, jy sou sommer net geweet het. Jy sou sommer net kon lief hê. Mmm… nog beter, jy sou onvoorwaardelik kon lief hê. Is dit werklik moontlik? Hoe dink jy?
Wat veroorsaak die onsekerheid dan? Kom ons begin by die samestelling van liefde. Daar is tog twee persone nodig of hoe? Miskien dalk net een? Lê die probleem van die onsekerheid by jou, of dalk by die ander persoon? Dit kan tog enige van die twee opsies insluit, behalwe as beide onseker is. Feit is, jy kan binne jouself weet wat jy wil hê, maar is dit ook wat die ander persoon wil hê? Hoe kan jy weet of die ander persoon seker is? Dit is glad nie 'n maklike vraag nie en dit kan selfs 'n mens wat wel seker was, onseker maak.
Die slim mense sê altyd dat jy nie jou tyd moet mors op iets wat jy nie kan verander nie, maar eerder moet fokus op iets wat jy wel kan verander. Fokus dus eerder op die belangrikste! Ware liefde vir jouself! Ja, indien jy dit nie geweet het nie, ware liefde begin beslis by jouself. Dink jy nie dat as jy ware liefde binne jouself beter verstaan, dit dalk makliker sal wees om ander waarlik lief te hê nie?
Een van die belangrikste vrae wat jy ooit in jou lewe gevra sal word, is: "Het jy jouself onvoorwaardelik lief?" Mens, ek sê vir jou, die is 'n taai een. Dink eers goed daaroor na voordat jy sommer net "ja" sê. Indien jy nie weet nie of dalk nee sê, glo my dit is nie die einde van die wêreld nie, maar die begin van 'n wonderlike ontdekkingsreis.
Gepubliseer op 19 April 2017 10 Mei 2020 Kategorieë Hoe seker is jy oor ware liefde?Sleutelwoord liefde, ware liefde1 Kommentaar op Hoe seker is jy oor Ware Liefde?